Tony Bennett
Anthony Dominick Benedetto (3. ágúst 1926 – 21. júlí 2023), sem var betur þekktur undir listamannsnafni sínu Tony Bennett, var bandarískur söngvari. Hann vann til margra viðurkenninga og verðlauna á ferlinum, þar á meðal 20 Grammy verðlaun, æviafreksverðlaun Grammy og tvö Primetime Emmy verðlaun. Bennett var útnefndur Jazz Master NEA og heiðurshafi Kennedy Center. Bennett stofnaði Frank Sinatra School of the Arts í Astoria, Queens, New York. 

Bennett byrjaði snemma að syngja. Hann barðist á lokastigi seinni heimsstyrjaldarinnar sem fótgönguliði í bandaríska hernum í Evrópu. Eftir það þróaði hann söngtækni sína, samdi við Columbia Records og átti fyrsta vinsæla lagið sitt með „Because of You“ árið 1951. Nokkur vinsæl lög eins og „Rags to Riches“ fylgdu í kjölfarið snemma árs 1953. Hann breytti síðan nálgun sinni í djass. Hann náði ákveðnum tindi sem listamaður seint á fimmta áratugnum með plötum eins og The Beat of My Heart og Basie Swings, Bennett Sings. Árið 1962 tók Bennett upp einkennislag sitt, „I Left My Heart in San Francisco“. Ferill hans og einkalíf varð fyrir langvarandi niðursveiflu á hátindi rokktónlistartímabilsins. Bennett kom aftur á svið seint á níunda og tíunda áratug síðustu aldar, gaf út gullplötur aftur og stækkaði svið sitt til MTV kynslóðarinnar á sama tíma og hann hélt tónlistarstíl sínum óbreyttum.

Bennett hélt áfram að semja vinsæla og lofaða tónlist inn á 21. öldina. Hann öðlaðist viðurkenningu á ný seint á ferlinum fyrir samstarf sitt við Lady Gaga, sem hófst með breiðskífunni Cheek to Cheek árið 2014. Þau fóru í sameiginlegt tónleikaferðalag til að kynna plötuna frá 2014 til 2015. Með útgáfu annarrar breiðskífu þeirra, Love for Sale árið 2021, sló Bennett einstaklingsmetið fyrir lengsta tímabil af topp 10 plötu á Billboard 200 vinsældarlistanum fyrir lifandi tónlistarmann. Fyrsta topp 10 platan hans var I Left My Heart in San Francisco árið 1962. Bennett sló einnig heimsmet Guinness fyrir að vera elsta manneskja til að gefa út plötu með nýju efni, 95 ára og 60 daga gamall.

Í febrúar 2021 var greint frá því að Bennett hefði greinst með Alzheimer árið 2016. Vegna hægfara veikinda hans hélt hann áfram að taka upp tónlist, fara í tónleikaferðalög og koma fram þar til hann hætti á tónleikum vegna líkamlegra erfiðleika, sem var tilkynnt eftir síðustu tónleika hans, One Last Time: An Evening with Tony Bennett and Lady Gaga, dagana 3. og 5. ágúst 2021, í Radio City Music Hall, New York.

Heimildir 
Fyrirmynd greinarinnar var „Tony Bennett“ á ensku útgáfu Wikipedia. Sótt 24. apríl 2023.

Bandarískir söngvarar
Bandarískir tónlistarmenn